by admin
नैनीताल की खूबसूरत बाला, मनमोहिनी काया के मल्लिका, भोजपुरी सिनेमा के स्टार नायिका गुंजन पन्त आजु के व्यस्त नायिका लोगन का दौड़ में सबले आगा हो गइल बाड़ी. एह साल गुंजन के अभिनय से सजल अनेके फिलिम रिलीज होखे वाली बा आ कई एक फिलिमन के शूटिंग में गुंजन लगातार लागल बाड़ी.
पिछला दिने उत्तर प्रदेश के पावन तीर्थस्थली ‘काशी’ (बनारस) में मनोज गिरी निर्देशित फिल्म ‘लक्ष्मण रेखा’ के शूटिंग कइली गुंजन. एकरा बाद बिहार में गुंजन पन्त अभिनीत फिल्म ‘धूम मचईला राजा जी’ के धूमधाम से प्रदर्शन भइल. ई फिल्म सिनेप्रेमियन के नीक त लागबे कइल गुंजन के अभिनय आ सुन्दरतो के खूबे सराहना भइल आ अब गुंजन बाबा का दलान इंटरटेनमेंट के बैनर में बनत फिल्म “कोठा” के शूटिंग मुंबई के स्वप्न नगरी सुर्वेफ़ार्म, पनवेल में करत बाड़ी. एह फिलिम के निर्देशक बाड़ें मनोज श्रीपति झा.
कोठा में गुंजन पन्त पहिला बेर न्यूज रिपोर्टर का किरदार में एगो नया लुक में नजर अइहें. एहमें दर्शक देखीहें कि मीडियाकर्मी कइसन-कइसन हालात से गुजर के पब्लिक तक खबर चहुँपावेलें. गुंजन बतवली कि एह किरदार के जियतार बनावे खातिर ऊ पन्द्रह दिन ले फाईट आ ढेरहन स्टंट सिखली, काहेकि एह किरदार में उनुका मोटर साईकल चलावे, जुर्म-अत्याचार के खिलाफ लड़ाई लड़े आ कोठा पर रहत औरतन पर होखत जुल्मों-सितम से ओहनी के बचावहुं के बा. कहली कि एह फिलिम में उनुकर ढेरे रंग देखे के मिली जवन उनुका ला चैलेंजो रहल बाकिर ऊ नर्वसइली ना काहे कि एहला ऊ पहिले से तइयार रहली.
फिल्म ‘कोठा’ में गुंजन पन्त के अलावा रिंकू घोष, मोनिका बत्रा, आनद मोहन, जय सिंह नीलिमा सिंह आ संजय पाण्डेय अउर नवोदित पवन कुमार झा मुख्य कलाकार बाड़ें.
(अपना न्यूज़ के रपट)
Categories: कलाकार, फिल्म |
No Comments »
by admin
सुपर हिट आ हैट्रिक फिलिमन क हिरोइन गुंजन पन्त एह साल भोजपुरी फिलिमन में खूब व्यस्त बाड़ी. जहाँ उनुकर अनेके फिलिम रिलीज ला तइयार बा ओहिजे ऊ कईएक फिलिमन के लगातार शूटिंगो करत बाड़ी.
सूर्य कान्त निराला अउर सुरेश कुमार मरिक के बनावल आ चुनमुन पंडित निर्देशित फ़िलिम ‘धूम मचईला राजाजी’ जल्दिए रिलीह होखे वाली बा. निर्देशक चुनमुने पंडित क तिसरकी फिलिम ‘जान मारे ओढ़निया तोहार’ के पिछला दिने मुहूर्त भइल आ एहु फिलिम में बतौर नायिका मौजूद बाड़ी गुंजन पन्त जे तिसरी बेर चुनमुन पंडित के निर्देशन में अभिनय करे जात बाड़ी.
एकरा अलावा अब गुंजन पंत के ‘बाबा का दलान’ बैनर तले बने जात भोजपुरी फ़िल्म “कोठा” में मुख्य नायिका ला निर्देशक मनोज श्रीपति झा अनुबंधित कइले बाड़न. ई फिलिम कोठन पर त्रासदी भरल ज़िनगी गुजारत औरतन का जिनिगी पर आधारित बा जिनका के लोग सिर्फ अपना मनोरंजन के साधन समुझेलें.
गीतकार प्यारेलाल यादव, राजेश मिश्रा अउर अशोक सिन्हा आ संगीतकार हउवें धनंजय मिश्रा. मुख्य भूमिकन में गुंजन पन्त क अलावे रिंकू घोष आ आनंद मोहन के नाम तय बा. बाकी कलाकारन के चुनल जात बा.
(अपना न्यूज के रपट)
Categories: कलाकार, फिल्म |
No Comments »
by admin
भोजपुरी सिनेमा के ड्रीम गर्ल रिंकू घोष पिछला दिने फिल्म ‘केहू हमसे जीत ना पाई’ में एगो बहुते बोल्ड भूमिका का कर दिहली कि अभ सभे निर्माता उनुका के वइसने बोल्ड भूमिका दिहल चाहत बाड़े. रिंकू घोष के रातो रात भोजपुरी के सबसे हॉट अदाकारा के जइसे कि खिताब मिल गइल बा. रिंकू घोष के अइसने एगो बोल्ड भूमिका देखे के मिले वाला बा फिलिम ‘कोठा’ में.
बतावल जात बा कि एह फिल्म के लेखक सुरेन्द्र मिश्रा ‘कोठा’ में रिंकू घोष के किरदार बहुते बोल्ड लिखले बाड़े. अपना भूमिका से रिंकू के हौसला बढ़ गइल बा. वइसे अइसन नइखे कि रिंकू के खाली बोल्डे भूमिका खातिर जानल जाला, ऊ सबले बेसी जानल जाली चुनौती वाला भुमिका करे खातिर. उनुका लाजवाब अदाकारी के पूरा सिनेमा उद्योग बड़ाई करेला. अपना फिलिम ‘बिदाई’ अउर ‘बलिदान’ से उनुका ढेरहन पुरस्कारो मिलल बा.
(शशिकांत सिंह रंजन सिन्हा के रपट से)
Categories: कलाकार |
No Comments »
ces_Latn bho_Deva bho_Deva bho_Deva bho_Deva awa_Deva mai_Deva eng_Latn ces_Latn bho_Deva bho_Deva bho_Deva bho_Deva bho_Deva mai_Deva eng_Latn ces_Latn bho_Deva bho_Deva bho_Deva mai_Deva eng_Latn